72. schôdza NR SR - 4.deň - B. popoludní
Dátum: 2022-09-22
Poslanec: Taraba, Tomáš (-)
Druh vystúpenia: Vystúpenie v rozprave

136. Dámy a páni, konečne sa Národná rada zaoberá otázkami, ako znížiť ceny energií. A naozaj v tom prvom kole posudzovania zákona sa hovorí o takej základnej filozofii, že či sa uberá dobrým smerom a že či... (Prerušenie vystúpenia predsedajúcim.) Blanár, Juraj, podpredseda NR SR Vážené panie poslankyne, pán poslanec Taraba, predsa len vás preruším, lebo je zrejmé, že do 17. hodiny neprerokujeme tento zákon, a máme na hlasovanie iba interpelácie. Preto vás chcem požiadať, či je všeobecný súhlas, že hlasovanie by sme preložili na 11. hodinu o interpeláciách a budeme kontinuálne pokračovať v rokovaní o tomto bode. Je všeobecný súhlas? (Súhlasná reakcia pléna.) Áno, ďakujem. Pán poslanec, pokračujete ďalej. (Reakcie z pléna.) Dnes sa už nebude hlasovať tým pádom. Nech sa páči. To uvidíme, pokiaľ sa zhodneme ešte, ak by toto skončilo pred devätnástou, môže sa poslanecké grémium zhodnúť na tom, že budeme hlasovať. Ak nie, tak zajtra o jedenástej. Ale budeme vás o tom informovať. Ja len hovorím o hlasovaní o 17. hodine. Takto to bolo zatiaľ na grémiu dohodnuté. (Reakcia z pléna.) Zatiaľ nie, ale pán predseda naznačil, že ak to bude treba, tak ho zvolá. Zatiaľ pokračujeme v rokovaní bez prerušenia. Nech sa páči. Taraba, Tomáš, poslanec NR SR Takže nachádzame sa v situácii, kedy megawatt elektrickej energie stojí viac ako 800 euro. A ja si pamätám a rád by som bol, keby sme si to všetci pripomenuli, ako najvyšší ústavní činitelia Slovenskej republiky vrátane ministrov tu chodili po Európe a lobovali za čo najprísnejšie sankcie, za prvý balík, za druhý, za tretí, za štvrtý, za piaty, za šiesty. A všetky tie balíky vždy pripravovali odborníci, najlepšie kapacity v Európe, politici a tak ďalej a zrazu sa teraz ocitáme v situácii, že sme prekvapení, že kde sa nachádzame. Pred rokom stála megawatthodina elektrickej energie 50, 60, 70 euro, podľa toho, kto jak mal zazmluvnené, a teraz sa nachádzame v úrovniach, ktoré znamenajú absolútny krach kohokoľvek, kto tú elektrickú energiu nemá nakúpenú na dlhšie obdobie. A práve preto, že nikto nepredpokladal, že politici prijmú tak iracionálne rozhodnutia, že v tak krátkej dobe sa elektrická energia stisícnásobní v cene, v percentách, tak výsledok je ten, že nikto tu dlhodobé kontrakty až tak veľmi neuzatváral. Samozrejme, že keď to nerobili firmy ako Slovalco a podobne, ktoré boli najväčší spotrebitelia elektrickej energie, tak to nerobili ani tí menší. A preto reálna situácia dnes je, že od januára, ak neprijmeme opatrenia účinné a efektívne, žiadne kompenzácie cien energií nebudú stačiť na to, aby sme vyrovnali tieto astronomické ceny. Ja tiež by som chcel vyzdvihnúť po prvé, že na rozdiel, keď vypukol covid, vtedy tu bola úplne iná atmosféra, pretože vtedy koalícia bola najmúdrejšia, úplne ignorovala názory opozície. Takže myslím si, že tento štart je lepší, keď aj sa tu zmenili pomery, že zrazu sa rozpráva, že treba odborné názory počúvať a podobne, takže chcem veriť, aj tak ako predrečník povedal, že tých krikľúňov, ktorí tvrdia, že opozícia za nič dobré nemôže hlasovať, lebo je v opozícii, ako vidíte, to pri tomto zákone veľa nebude, čo je dobré. Na druhej strane je potrebné, aby ste, pán minister, naozaj tu viedli veľmi odbornú debatu, pretože my nemáme čas na nejaké omyly, pretože tých omylov už bolo neskutočne veľa. My sa nachádzame v podstate na konci septembra a chcú vedieť podnikatelia, čo ich čaká nie od januára, oni potrebujú vedieť, pochádzate z tej sféry, že čo bude v týchto dňoch, pretože teraz sa rozhoduje, že či tých ľudí pošlú na dlažbu, že či budú pokračovať vo výrobe, alebo že či naozaj všetkých vyženieme z Európskej únie, pretože ak ste videli zverejnený prieskum napríklad medzi nemeckými firmami a podnikmi, tak výsledok je taký, že 25 % nemeckých firiem avizuje, že opustí Európsku úniu, pretože sa rozsypali absolútne subdodávateľské štruktúry a 90 % nemeckých firiem hovorí, že pri týchto cenách ich čaká insolvencia. Tak keď to hovoria nemecké firmy, tak snáď si nemyslíme, že slovenské firmy sú na tomto nejako lepšie. Samozrejme, že to riešenie, ktoré ste priniesli, už sme v situácii, že nie sú len dobré riešenia, už sú asi len horšie, treba predpokladať, že áno, sme regulovaní Európskou úniou. Samozrejme, tento rámec treba rešpektovať, na druhej strane sa nachádzame v absolútne mimoriadnej a kritickej situácii a to treba v tom zákone zohľadniť. Zrejme sa nenájde úplné riešenie, kedy by Slovensko bolo v tak bezpečnej zóne, že by nám nehrozili v budúcnosti nejaké arbitráže, samozrejme, nejaké, nejaké žaloby alebo niečo podobne, ale napriek tomu my musíme ísť základnou cestou a vychádzať z predpokladu, že Slovensko patrí medzi krajiny, ktoré sú sebestačné vo výrobe elektrickej energie. Žiaľ, napríklad také Francúzsko, ktoré týmto bolo, tento primát vždy malo, tak tento rok sa nachádza v situácii, že z asi 52 reaktorov funguje len 26, pretože všetky sú, všetky sú v oprave alebo jednoducho jeden reaktor oprava podľa najnovších údajov Francúzsko bude stáť miliardu. To znamená, okamžite hľadajú zdroje, aby to čo najrýchlejšie spustili. Minulý týždeň Francúzi oznámili, že do konca tohto roku sa im nepodarí spustiť viac ako štyri reaktory. To znamená, že Francúzsko aj budúci rok ako hlavný dodávateľ elektrickej energie jednoducho stále zrejme bude vo fáze, že budú importér. No a teraz od koho jednoducho tú energiu prijímať? A v tomto my naozaj musíme, pán minister, sa nebáť, tu budete mať podporu poslancov, sa nebáť ísť do riešení, ktoré jednoducho možno sa budú zdať nejakým bruselským úradníkom ako príliš asertívne alebo, alebo, ja neviem, agresívne alebo čokoľvek. Ale áno, na stole je, nie je to, že elektrárne za koľko cenu elektrickej energie vyrábajú, ale koľko kadejakí obchodníci a sprostredkovatelia na tom profitujú. A problém je, že veľa týchto sprostredkovateľov nemá ani slovenskú entitu, to znamená, že z veľkej časti ani tu neni čo zdaniť. To znamená, treba si to povedať na rovinu, že zrejme zákaz toho exportu bude asi jediné riešenie za... alebo respektívne primát uspokojenia najskôr slovenských odberateľov bude primárne riešenie a nech si exportujú len to, čo zostane nad to. Ale napriek tomu, a to je dôležitý moment si uvedomiť, že my sa nachádzame na nejakej trajektórii, ako keby sme sa vybrali alebo teda politici sa rozhodli, že nás vyberú prechádzkou púšťou, kde neni voda, kde neni jedlo, a vybrali sme sa tam s nejakou jednou fľašou a tá sa teraz minula a hľadáme to, že ako rýchlo sa niekde napiť. Ale pokiaľ budeme ďalej pokračovať tou cestou, tak jednoducho žiadna fľaša nám stačiť nebude z krátkodobého hľadiska. A to hovorím, sú, je táto politika sankcií, ktorú si treba uvedomiť, že sa otočila proti Európe. A v tomto, pán minister, aj vy ste v minulosti veľmi agresívne vystupovali, ste odborník, to nikto nespochybňuje, ale vaše vyjadrenia boli, aj pokiaľ ide napríklad o uvaľovanie sankcií na ruskú ropu, boli, boli aj z pohľadu viacerých tých, ktorí si mysleli, že to ide za hranu toho, čo môže byť pre Slovnaft likvidačné. A preto v tej debate, ktorá keď bude v druhom kole, si myslím, že bude úplne namieste, aby ste nám predstavili vašu, vašu víziu, pretože toto sú technikálie. Toto je to, že dobre, aby sa tu svietilo, kúrilo najbližšie obdobie, ale otázka je a tento parlament na toto by mal vedieť odpoveď, že kde vy vidíte víziu, že nielen čo bude teraz najbližšie mesiace, ale my sa musíme pýtať, čo bude takto budúci rok, pretože jeden z premiérov, z premiérov európskych krajín povedal, že túto zimu Európa prežije a tú druhú budeme reálne mrznúť, keď sa nič nezmení. Ešte táto v poriadku. Ten má také zásobníky, druhý má zásobníky. Každý dobre viete, že tie debaty sú také, že tak každý poškuľuje po tých zásobách, že aby náhodou ten druhý skôr si ich nezobral, tak teraz je taká nálada. Ale čo bude proste takto o rok, keď ešte teraz aj tie zásobníky sa sčasti plnili tým ruským plynom? Takže toto sú odpovede, na ktoré, teda otázky, na ktoré my budeme chcieť odpoveď, pretože v opačnom prípade sa naozaj bavíme iba o náplastiach na niečom, čo neni udržateľné z krátkodobého hľadiska, a naozaj my musíme v Európskej únii, v Bruseli jasne artikulovať, my sme dnes, čo sa týka elektrickej energie jedny z najlepšie situovaných krajín. Španielsko a podobne tiež tento problém nemá, ale my Slováci, čo sa týka tejto pozície, sme relatívne komfortne, a preto my musíme hájiť naozaj na, tieto záujmy svoje ako na tie prvé, pretože tu ide o životy ľudí a o prežitie tých firiem. A dobre viete, keď sa niektoré vzťahy rozsypú, to sú subdodávateľské vzťahy, ktoré sa tu budovali desiatky rokov, to nie je ako vypnúť a zapnúť niekde bar alebo nejakú diskotéku. To sú komplikované veci, ktoré jednoducho keď sa raz rozbehnú alebo keď sa na druhej strane zastavia, tak to bude takmer nemožné dať dokopy. Takže toto je všetko, čo očakávame, a práve preto aj ja sa prikláňam k tomu, úplne v kľude si zoberme jeden, dva, tri dni navyše, aby potom ad jedna sme nerobili to, že nejakými náplasťami stále niečo narýchlo potom menili, a na druhej strane si tu, ako sme, si musíme uvedomiť, to riešenie, ktoré akokoľvek vznikne, úplne nebude právne možno tak čisté, že si povieme, že z toho absolútne nič do budúcnosti nejaké riziko žalôb, arbitráže, neviem čoho všetkého, nebude vyplývať. A práve preto, že do toho keď ideme, tak treba si stanoviť mieru toho, že čo je akceptovateľné pre Slovensko ako také. Ďakujem pekne.